विषयः प्रतिवेदन पेश गरेको ।

श्रीमान् क्षेत्रीय शिक्षा निर्देशकज्यु

क्षेत्रीय शिक्षा निर्देशनालय धनकुटा ।

प्रस्तुत विषयमा यस निर्देशनालयको मिति २०७४/१०/१२ गतेको भ्रमण आदेश अनुसार सप्तरी जिल्लाका विद्यालयहरुको कार्यसम्पादन मूल्याङ्कन र जिल्ला शिक्षा कार्यालयको कार्यसम्पादन मूल्याङ्कन तथा विद्यालयमा सञ्चालित पढाइ सीप प्रवर्द्धन कार्यक्रम (EGRP) को समेत अनुगमन गर्ने शिलशिलामा सप्तरी जिल्लाका ४ वटा विद्यालयहरुमा सञ्चालित पढाइ सीप प्रवर्द्धन कार्यक्रम (EGRP) अवलोकन तथा २ वटा आधारभूत तहको कक्षा (१-८) सञ्चालित विद्यालय र २ वटा आधारभूत तहको कक्षा (१-५) सञ्चालित विद्यालयको साथै जिल्ला शिक्षा कार्यालय सप्तरीको समेत कार्यसम्पादन मूल्याङ्कन गरी सरोकारवालाहरुसँग प्रवोधिकरण, छलफल र अन्तरक्रिया सम्पन्न गरी तपसिल बमोजिमको प्रतिवेदन पेश गरेका छौं ।

सारांशः

1. उमेश्वर राष्ट्रिय आधारभूत विद्यालय तिलाठी कोइलाडी-२, लौनियाँ टोल सप्तरी कक्षा १-५ सञ्चालित विद्यालय हो । यस विद्यालयमा ६ जना शिक्षक र २ जना सहयोगी कार्यकर्ता कार्यरत रहेका छन् । जसमध्ये २ जना पुरुष र ३ जना महिला शिक्षक स्थायी छन् । १ जना महिला शिक्षक राहत दरबन्दीमा कार्यरत छन् । यस विद्यालयमा वालविकास केन्द्रका वालवालिका सहित ४०१ जना विद्यार्थीहरुको भर्ना अभिलेख देखिन्छ । अनुगमनको समयमा २०७ जनाको उपस्थिति पाइयो । यस विद्यालयलाई सेभ सप्तरीले सहयोग गरेको पाइयो । यस विद्यालयमा मिति २०७४/१०/१७ गते अनुगमन गरियो । EGRP र सेभ सप्तरीको कार्यक्रम र सहयोगले शिक्षक विद्यार्थीको नियमितता र सक्रियता वृद्धि भएको पाइयो । यस विद्यालयको कक्षा ५ को नेपाली विषयको औषत सिकाइ उपलव्धि ४८.५ र गणित विषयको औषत सिकाइ उपलव्धि ५२.५ रहेको पाइयो । यस विद्यालयले कार्यसम्पादन मूल्याङ्कनको लगानीमा ४५ अङ्कको वास्तविक भार अङ्क १३.८९, प्रक्रियामा ५३ अङ्कको वास्तविक भार अङ्क ११.५२, उपलव्धिमा २० अङ्कको वास्तविक भार अङ्क २९.६३ र सेवा प्रदान गरिएको विद्यार्थी संख्याको वास्तविक भार अङ्क ५ गरी ६०.०४ अङ्क प्राप्त गरेको छ ।
2. जनता राष्ट्रिय आधारभूत विद्यालय खडक नगरपालिका-७, कल्याणपुर सप्तरी कक्षा १-५ सञ्चालित विद्यालय हो । यस विद्यालयमा ३ जना शिक्षक र १ जना सहयोगी कार्यकर्ता कार्यरत रहेका छन् । जसमध्ये १ जना पुरुष स्थायी र १ जना पुरुप अस्थायी छन् । १ जना महिला निजी स्रोतमा कार्यरत र एउटा राहत दरवन्दी रिक्त भै पदपूर्तिको क्रममा रहेको छ । यस विद्यालयमा वालविकास केन्द्रका वालवालिका सहित १२१ जना विद्यार्थीको भर्ना देखिन्छ । यस विद्यालयमा मिति २०७४/१०/१८ गते अनुगमन गरियो । EGRP को सामग्री वाकसमै थन्क्याएर राखेको / प्रयोग नगरेको पाइयो र शिक्षक संख्या भन्दा कक्षा संख्या बढी भएकोले बहुकक्षा शिक्षण गरेको पाइयो । शिक्षकको सक्रियतामा कमि रहेको महसुस गरियो । यस विद्यालयमा दलित समुदायका वालवालिकाको अधिक उपस्थिति पाइयो । कक्षा ५ को नेपाली विषयको औषत सिकाइ उपलव्धि ४८ र गणित विषयको औषत सिकाइ उपलव्धि ४७ रहेको पाइयो । यस विद्यालयले कार्यसम्पादन मूल्याङ्कनको लगानीमा ३७ अङ्कको वास्तविक भार अङ्क ११.४२, प्रक्रियामा ५४ अङ्कको वास्तविक भार अङ्क ११.७४, उपलव्धिमा १३ अङ्कको वास्तविक भार अङ्क १९.२६ र सेवा प्रदान गरिएको विद्यार्थी संख्याको वास्तविक भार अङ्क १ गरी ४३.४२ अङ्क प्राप्त गरेको छ ।
3. श्री आधारभूत विद्यालय शम्भुनाथ नगरपालिका-२, खोक्सर प्रवाहा सप्तरी कक्षा १-८ सञ्चालित विद्यालय हो । यस विद्यालयमा १० जना शिक्षक र १ जना सहयोगी कार्यकर्ता कार्यरत रहेका छन् । जसमध्ये ५ जना महिला र ६ जना पुरुष रहेका छन् । ७ जना शिक्षकहरु स्थायी र ३ जना अस्थायी करार शिक्षक रहेको छ । यस विद्यालयमा वालविकास केन्द्रका वालवालिका सहित ३९४ जना वालवालिकाको भर्ना देखिन्छ । यस विद्यालयमा मिति २०७४/१०/१८ गते अनुगमन गरियो । EGRP को कार्यक्रमको सही सदुपयोग गरेको पाइयो । शिक्षकको सक्रियता भएको महसुस गरियो । शिक्षक डायरीको प्रयोगलाई निरन्तरता दिएको पाइयो । अभिलेख र तथ्याङ्क अद्यावधिक राखेको पाइयो । यस विद्यालयमा कक्षा ५ को नेपाली विषयको औषत सिकाइ उपलव्धि ३६ र गणित विषयको औषत सिकाइ उपलव्धि ५८ रहेको पाइयो । त्यसैगरी कक्षा ८ को नेपाली विषयको औषत सिकाइ उपलव्धि ५५ र गणित विषयको औषत सिकाइ उपलव्धि ४२ रहेको पाइयो । यस विद्यालयले कार्यसम्पादन मूल्याङ्कनको लगानीमा ४९ अङ्कको वास्तविक भार अङ्क १५.१२, प्रक्रियामा ५८ अङ्कको वास्तविक भार अङ्क १२.६१, उपलव्धिमा २४ अङ्कको वास्तविक भार अङ्क २२.८६ र सेवा प्रदान गरिएको विद्यार्थी संख्याको वास्तविक भार अङ्क ४ गरी ५४.५९ अङ्क प्राप्त गरेको छ ।
4. सामुदायिक आधारभूत विद्यालय अग्नीसाइर कृष्णासवर गाउँपालिका-२, महुली मोहनपुर सप्तरी कक्षा १-८ सञ्चालित विद्यालय हो । यस विद्यालयमा ९ जना शिक्षक र २ जना सहयोगी कार्यकर्ता कार्यरत रहेका छन् । जसमध्ये ६ जना महिला शिक्षक र ५ जना पुरुष शिक्षक रहेका छन् । यस विद्यालयमा २ जना स्थायी र ७ जना अस्थायी करारमा कार्यरत रहेको देखिन्छ । यस विद्यालयमा वालविकास केन्द्रका वालवालिका सहित २५१ जना वालवालिकाको भर्ना अभिलेख देखिन्छ । यस विद्यालयमा मिति २०७४/१०/१९ गते अनुगमन गरियो । EGRP को कार्यक्रमको सही सदुपयोग गरेको पाइयो । यस कार्यक्रमले शिक्षक विद्यार्थीमा सक्रियता र नियमितता वृद्धि गरेको महसुस गरियो । यस विद्यालयको कक्षा ५ को नेपाली विषयको औषत सिकाइ उपलव्धि ७४ र गणित विषयको औषत सिकाइ उपलव्धि ८६ रहेको पाइयो । त्यसैगरी कक्षा ८ को नेपाली विषयको औषत सिकाइ उपलव्धि ५६ र गणित विषयको औषत सिकाइ उपलव्धि ४३ रहेको पाइयो । यस विद्यालयले कार्यसम्पादन मूल्याङ्कनको लगानीमा ४६ अङ्कको वास्तविक भार अङ्क १४.२०, प्रक्रियामा ७३ अङ्कको वास्तविक भार अङ्क १५.८७, उपलव्धिमा २६ अङ्कको वास्तविक भार अङ्क २४.७६ र सेवा प्रदान गरिएको विद्यार्थी संख्याको वास्तविक भार अङ्क २ गरी ५६.८३ अङ्क प्राप्त गरेको छ ।
5. मिति २०७४/१०/१८ र १९ गते जिल्ला शिक्षा कार्यालय सप्तरीको कार्यसम्पादन मूल्याङ्कन गरियो । योजना निर्माण, कार्यान्वयनमा प्राप्त १८ अङ्कको वास्तविक भार अङ्क ९, जिल्लास्तरीय कार्यक्रम सञ्चालनमा प्राप्त २१ अङ्कको वास्तविक भार अङ्क ५, विद्यालय सुपरीवेक्षण तथा अनुगमनमा प्राप्त १५ अङ्कको वास्तविक भार अङ्क ९.३८, तथ्याङ्क तथा अभिलेख व्यवस्थापनमा प्राप्त १७ अङ्कको वास्तविक भार अङ्क ७.०८, आन्तरिक व्यवस्थापन प्रक्रियामा प्राप्त २५ अङ्कको वास्तविक भार अङ्क ९.२६, शैक्षिक व्यवस्थापकीय पक्षमा प्राप्त १५ अङ्कको वास्तविक भार अङ्क ६.८२, नतिजामा प्राप्त १४ अङ्कको वास्तविक भार अङ्क ६.६७, प्रवर्तनात्मक कार्यमा प्राप्त ३ अङ्कको वास्तविक भार अङ्क २ र सेवाग्राही सन्तुष्टीमा प्राप्त ८ अङ्कको वास्तविक भार अङ्क २.१३ गरी जम्मा प्राप्त १३६ अङ्कको वास्तविक भार ५७.३४ अङ्क प्राप्त गरेको छ । यस कार्यालयले महिला शिक्षकले चाहेमा गर्न सक्छन् भन्ने कार्यक्रम, सेभ द चिल्ड्रेनसँगको सहकार्यमा विद्यालय बाहिर रहेका वालवालिकाको तथ्याङ्क संकलन, विव्यस पदाधिकारीको क्षमता वृद्धि कार्यक्रम सम्पन्न गरेको छ । शैक्षिक गुणस्तरका लागि पेशागत पदाधिकारीसँग छलफल र बैठक जस्ता कार्यक्रम सञ्चालन गरेको छ ।

जिल्ला शिक्षा कार्यालय सप्तरी र मातहतका विद्यालयहरुको कार्यसम्पादन मूल्याङ्कन सम्बन्धी सघन अनुगमन कार्यक्रमको प्रतिवेदन ।

विषय प्रवेशः

क्षेत्रीय शिक्षा निर्देशनालयको वार्षिक कार्यक्रम अनुसार जिल्ला शिक्षा कार्यालय र मातहतका विद्यालयहरुकोसाथै सामुदायिक सिकाइ केन्द्रहरुको कार्यसम्पादन मूल्याङ्कन गर्ने योजना अनुसार क्षेत्रीय शिक्षा निर्देशनालयको बैठक निर्णय अनुसार जिल्ला शिक्षा कार्यालय सप्तरी र मातहतका इकाईहरुको कार्यसम्पादन मूल्याङ्कन गरियो । कार्यसम्पादन मूल्याकङ्कनका लागि शैक्षिक गुणस्तर परीक्षण केन्द्रबाट विकास गरिएको परीक्षण साधन प्रयोग गरियो भने पठनसीप प्रवर्द्धन कार्यक्रम (EGRP) का लागि जिल्ला शिक्षा कार्यालय धनकुटाबाट विकास गरिएको मूल्याङ्कन साधन प्रयोग गरियो । यस जिल्लामा सामुदायिक सिकाइ केन्द्र सञ्चालनमा नरहेकोले सोको अनुगमन र मूल्याङ्कन गरिएन । मूल्याङ्कन गरिएका विद्यालयहरु जिल्ला शिक्षा कार्यालय सप्तरीबाट छनोट भएको थियो ।

कार्यक्रमको नामः सघन अनुगमन कार्यक्रम

कार्यक्रमको उद्धेश्यः जिल्ला शिक्षा कार्यालय, जिल्लामा सञ्चालित विभिन्न तहका विद्यालयहरु, जिल्लामा सञ्चालित विभिन्न सामुदायिक सिकाइ केन्द्र आदि संस्थाहरुको कार्यसम्पादन मूल्याङ्कन गरी अवस्थाको पहिचान गराउनुकासाथै आगामी दिनमा गरिनु पर्ने थप प्रयत्नहरुको पहिचान गरी पृष्ठपोषण सहित रचनात्मक सहयोग गर्नु ।

कार्यक्रम अनुगमन साधन, विधि तथा प्रक्रियाः जिल्ला शिक्षा कार्यालय र विद्यालयको कार्यसम्पादन मूल्याङ्कन साधन शैक्षिक गुणस्तर परीक्षण केन्द्रबाट विकास गरिएको हो । सामुदायिक सिकाइ केन्द्रको मूल्याङ्कन साधन अनौपचारिक शिक्षा केन्द्रबाट विकास गरिएको हो र पठनसीप प्रवर्द्धन कार्यक्रमको अनुगमन साधन जिल्ला शिक्षा कार्यालय धनकुटाबाट विकास गरिएको हो । यिनै साधनहरु प्रयोग गरी काम सम्पादन गरियो । क्षेत्रीय शिक्षा निर्देशनालयको बैठक निर्णयबाट जिल्ला छनोट गरियो र जिल्ला शिक्षा कार्यालयबाट विद्यालय र सामुदायिक सिकाइ केन्द्र छनोट गरी अनुगमन गरिएको हो । अनुगमन तथा कार्यसम्पादन मूल्याङ्कनको समयमा छलफल, अन्तरक्रिया, अवलोकन र अभिलेख अध्ययन विधि अपनाइयो । विद्यालयको कार्यसम्पादन मूल्याङ्कन गर्दा प्रअ र शिक्षकहरु, सम्भव भएसम्म विव्यस र शिअसंका पदाधिकारीहरु, अभिभावकहरु र विद्यालयसँग सरोकारवालाहरुसँग कार्यसम्पादन मूल्याङ्कन गर्नुको उद्धेश्य र उपादेयताको विषयमा जानकारी गराइयो र विद्यालयले स्व-मूल्याङ्कन गरेको आधारमा प्रमाणहरु तथा पुष्ट्याइँहरु हेरेर मूल्याङ्कन गरियो । मूल्याङ्कन पश्चात विद्यालयको अवस्था, विद्यालयको भावी कार्यक्रम र विद्यालयले आगामी दिनमा गर्नु पर्ने थप प्रयासहरुको विषयमा विचार विमर्श गरी पृष्ठपोषण दिने काम गरियो । जिल्ला शिक्षा कार्यालयको कार्यसम्पादन गर्दा सम्बन्धित शाखाका प्रमुख, जिल्ला शिक्षा अधिकारी र सम्बद्ध कर्मचारीहरुसँग बसेर स्वमूल्याङ्कन गरेको आधारमा प्रमाण र पुष्ट्याँइ हेरेर मूल्याङ्कन गरियो । मूल्याङ्कन पश्चात कार्यालयको अवस्था र आगामी दिनमा गर्नु पर्ने थप प्रयासहरुको विषयमा छलफल गरी सुझाव दिइयो । तोकिएका विद्यालयहरु र जिल्ला शिक्षा कार्यालयको कार्यसम्पादन मूल्याङ्कनको काम समाप्ति पछि विद्यालय व्यवस्थापन समिति, प्रअ, शिक्षक, विद्यालय निरीक्षक, शाखा अधिकृत, स्रोतव्यक्ति, स्थानीय तहमा खटिएका शिक्षाका कर्मचारीहरु, जिल्ला शिक्षा कार्यालयका कर्मचारीहरु र जिल्ला शिक्षा अधिकारीहरुको समुपस्थितिमा अनुगमन टोलीले अनुगमनका प्राप्तिहरुको प्रवोधिकरण गर्यो । प्रवोधिकरण पछि सुधारका लागि आगामी दिनमा गरिने क्रियाकलाप र कार्ययोजनाको विषयमा छलफल गरी सामूहिक सहमतिका आधारमा प्रतिवद्धता व्यक्त गरियो ।

कार्यक्रमको अवधिः अनुगमन कार्यक्रमको अवधि मिति २०७४/१०/१५ गते देखि मिति २०७४/१०/२१ गतेसम्म जम्मा ७ दिनको रहेको थियो । मिति २०७४/१०/१७ गते देखि मिति २०७४/१०/१९ गतेसम्म अनुगमन र कार्यसम्पादन मूल्याङ्कन गरी मिति २०७४/१०/२० गते सामूहिक छलफल तथा प्रवोधिकरणको कार्यक्रम गरिएको थियो ।

कार्यक्रमको उपलव्धिः विद्यालयको कार्यसम्पादन मूल्याङ्कनले विद्यालयको वास्तविक अवस्था थाहा लाग्यो । विद्यालयले कुन कुन क्षेत्रमा प्रगति गरेको र कुन कुन क्षेत्रमा अझ प्रयास गर्नु पर्ने रहेछ भन्ने जानकारी भयो । शिक्षक, विव्यस पदाधिकारी र सरोकारवालाहरुमा सुधार गर्नु पर्ने क्षेत्रहरु अझै धेरै रहेछ, हामीले चाहे गर्न सकिने रहेछ भन्ने महसुस गरेको पाइयो । विद्यालयको स्थिति थाहा लगाइदिएको र आगामी दिनमा गर्नु पर्ने थप प्रयत्नका बाटाहरु देखाइदिएकोमा उत्सुकता बढेको र हौसला मिलेको महसुस गरेको पाइयो । विद्यालयको कार्यसम्पादन मूल्याङ्कनको प्रवोधिकरण पछि छलफलमा अनुगमनले औंल्याएका भावी दिनमा गर्नु पर्ने काम पूरा गर्ने र शैक्षिक सुधारमा लाग्न प्रेरणा मिलेको कुरा व्यक्त गरे । मूल्याङ्कन साधनमा तोकिएको कामहरु आगामी दिनमा पूरा गर्दै जान प्रतिवद्धता व्यक्त गरे । आगामी दिनमा पनि यस्तै अनुगमन गरी कामको लेखाजोखा गरिदिन र सुझाब सहयोग गरिदिन आग्रह समेत गरे ।

अनुगमन टोलीका सदस्यहरुः जिल्ला शिक्षा कार्यालय र मातहतका विद्यालयहरुको कार्यसम्पादन मूल्याङ्कनका लागि उपनिर्देशक श्री राजकुमार विश्वकर्मा, उपनिर्देशक श्री शम्भु थापामगर, लेखा अधिकृत श्री तुलसी श्रेष्ठ र नायव-सुव्वा श्री अनिता वाग्ले यस अनुगमन टोलीमा रहेका थिए ।

संलग्न अनुसूचीहरुः विद्यालयको कार्यसम्पादन मूल्याङ्कन प्राप्त भार अङ्क, अनुगमनमा पाइएका कुराहरु, विद्यालयले थप प्रयास गर्नुपर्ने कुराहरु, EGRP अनुगमनमा पाइएका कुराहरु, EGRP कार्यान्यवयनका लागि थप प्रयास गर्नु पर्ने कुराहरु, जिल्ला शिक्षा कार्यालयको कार्यसम्पादन मूल्याङ्कनको अङ्क तथा जिल्ला शिक्षा कार्यालय अनुगमनमा प्राप्त कुराहरु र जिल्ला शिक्षा कार्यालयले थप प्रयास गर्नु पर्ने कुराहरु १ देखि १३ सम्मका अनुसूचीहरु यसैसाथ संलग्न राखिएको छ । माध्यमिक विद्यालयको विवरण शैक्षिक गुणस्तर परीक्षण केन्द्रबाट खटिएको वाह्य परीक्षक सेवा निवृत्त उपसचिव श्री अशोककुमार कालाखेतीबाट सम्पन्न कार्यसम्पादन मूल्याङ्कनलाई समावेश गरिएको छ ।

निचोडः विद्यालयको समग्र विकास र शैक्षिक गुणस्तर अभिवृद्धिका लागि सरोकारवालाहरुको आ-आफ्नै भूमिका र जिम्मेवारी रहेको हुन्छ । आ-आफ्नो भूमिका र जिम्मेवारी अनुसार कार्यसम्पादन गरे अवस्य चाहेको प्रतिफल पाउन सकिने रहेछ ।

प्रतिवेदकहरुः १. राजकुमार विश्वकर्मा - उपनिर्देशक क्षेत्रीय शिक्षा निर्देशनालय धनकुटा ।

२. शम्भु थापामगर - उपनिर्देशक क्षेत्रीय शिक्षा निर्देशनालय धनकुटा ।

३. तुलसी श्रेष्ठ - लेखाअधिकृत क्षेत्रीय शिक्षा निर्देशनालय धनकुटा ।

४. अनिता वाग्ले - नायव-सुव्वा क्षेत्रीय शिक्षा निर्देशनालय धनकुटा ।

५. मिति २०७४/१०/२३ गते

जिल्ला शिक्षा कार्यालय सप्तरी र मातहतका विद्यालयहरुको कार्यसम्पादन मूल्याङ्कन सम्बन्धी सघन अनुगमन कार्यक्रमको प्रतिवेदन ।

अनुगमन मिति २०७४/१०/१५ देखि मिति २०७४/१०/२१ सम्म

अनुगमनकर्ताहरुः

1. उपनिर्देशक श्री राजकुमार विश्वकर्मा
2. उपनिर्देशक श्री शम्भु थापामगर
3. लेखाअधिकृत श्री तुलसी श्रेष्ठ
4. नायवसुव्वा श्री अनिता वाग्ले

क्षेत्रीय शिक्षा निर्देशनालय

पुर्वाञ्चल, धनकुटा ।